Građevinska inspekcija Ministarstva graditeljstva obavila je nadzor mehaničke stabilnosti i otpornosti 350 zgrada koje su bile izložene poplavama u Gunji, od čega je njih 70 obilježeno opasnima za život.



Prema kartama Državne geodetske uprave, 3900 zgrada bilo je izloženo djelovanju vode. Nadzor se nastavlja i u Gunji bi trebao biti završen do kraja ovog tjedna.



Ministar zaštite okoliša i prirode Mihael Zmajlović rekao je da je izrađen plan sanacije otpada na poplavljenim područjima. Na području poplavljenih općina, prema procjenama, treba ukloniti oko 117.000 kubičnih metara otpada iz kućanstava, s javnih površina i s potopljenog odlagališta otpada u Gunji.



Sav prikupljeni otpad dovozi se na privremeno uspostavljena reciklažna dvorišta u Gunji, Rajevu Selu, Drenovcima i Vrbanji te se razvrstava.



Prioritet je stanovnicima s poplavljenih područja omogućiti da se što prije vrate u svoje domove. Želimo osigurati da sustav funkcionira, da se te goleme količine otpada uklone, rekao je Zmajlović u emisiji Hrvatskog radija "Eko radar". Istaknuo je kako je za sanacije otpada s poplavljenih područja u Fondu za zaštitu okoliša i energetsku učinkovitost osigurano 50 milijuna kuna.



Nakon što su ukinute protuepidemijske mjere za Strošince, Posavske Podgajce i Đuriće stanovnicima je dopušten povratak kući. A dio evakuiranih stanovnika Gunje danas se počeo preseljavati u Borovo naselje, u bivši samački hotel. No ni to nije trajno rješenje. Za gotovo četiri tisuće evakuiranih planiraju se obiteljski kontejneri.



Ministar branitelja Predrag Matić najavio je u Županji da će do kraja godine Ministarstvo stambeno zbrinuti sve invalide Domovinskog rata s poplavljenih područja. Prema podacima Ministarstva, na poplavljenom području županjske Posavine živi 36 hrvatskih ratnih vojnih invalida, od kojih 16 treba rješavanje stambenoga problema.



A ministar poljoprivrede Tihomir Jakovina u Županji je rekao da vrlo skoro počinju analize poplavljenoga poljoprivrednog tla na područjima županjske Posavine kako bi se vidjelo ima li u zemljištu toksikoloških ostataka i je li zemljište pogodno za ponovnu sjetvu i sadnju. Osvrćući se na odluku o imenovanju stručnog povjerenstva za izradu ekspertize proboja nasipa kod Rajeva Sela, u kojem su dvojica hrvatskih i petorica stranih stručnjaka, Jakovina je naglasio kako je vrlo važno da se saznaju uzorci pucanja nasipa.





Pregledavanje digitalne ortofoto snimke županjske Posavine



U idućih sedam dana, nakon što se pregleda digitalna ortofoto snimka poplavljene županjske Posavine, načinjena 21. svibnja, znat će se točno koje su se poljoprivredne površine našle pod savskim vodama nakon što je 17. svibnja probijen nasip kod Rajeva Sela i Račinovaca, potvrdio je ministar Jakovina.



Nakon sastanka u Županji sa stradalim poljoprivrednim proizvođačima i ugovarateljima poljoprivredne proizvodnje sa županjskog područja, Jakovina je izjavio da će se na osnovi toga, prema prijavama za potpore, identificirati koje su kulture zasijane na tim površinama i kolika je stvarna šteta u ulaganjima i izgubljenim prihodima s tih površina.



Upravitelj Poljoprivredne zadruge "Napredak" iz Županje Marko Bačić naglasio je da sva seljačka gospodarstva s ovog prostora moraju dobiti barem dvije do tri godine da se revitaliziraju. Dodao je da je zadruga "Napredak" zajedno s kooperantima u proizvodnju na poplavljenim područjima uložila 6,3 milijuna kuna.



Poljoprivrednik iz Gunje Josip Šokčević koji, kako je kazao, predstavlja 112 obiteljskih poljoprivrednih gospodarstava (OPG) s područja Gunje, kojima je ukupno poplavljeno 1860 hektara, od ministra Jakovine zatražio je da država nađe način da odšteti vlasnike OPG-ova s poplavljenih područja, tako da im uništena proizvodnja bude plaćena po prosječnom prinosu na gunjaskom području i tržišnoj cijeni.



Prema podacima Ministarstva poljoprivrede, na poplavljenom području općina županjske Posavine Drenovci, Gunja i Vrbanja u ARKOD je upisano 18.923 hektara, od kojih je poplavljeno 5.178 hektara poljoprivrednih površina, što je 0,50 posto svih poljoprivrednih površina u Hrvatskoj. Najvećim dijelom riječ je o poplavljenim usjevima žitarica i uljarica.